text: Reddede båd under naturbrand
  28 marts 2011 kl. 16.35
  Indsatsleder John Pedersen, Gråsten Frivillige Brandværn, frygtede, at en mand var i knibe, da han forsøgte at redde sin båd fra en voldsom naturbrand i Adsbøl mandag eftermiddag.
  Men det lykkedes manden at få båden - og sig selv- ud i Nybøl Nor.
  Ilden raserede et eng-areal på op mod 900 kvadratmeter og et rækkehus på Smedebakken 1 var en overgang truet af ilden.
  
  Ilden slikkede op af mur
  - Ilden var meget tæt på Smedebakken 1. Så tæt at ilden slikkede op af muren, fortæller John Pedersen til TV SYD. 
  Han blev gjort opmærksom på manden, som forsøgte at redde sin båd fra området, hvor det brændte kraftigt, da brandfolkene fra Gråsten ankom.
  
  Reddede sin båd
  - Kort efter kunne den værste frygt lægge sig, da manden blev observeret et lille stykke ude i Nybøl Nor i sin båd.
  
  Naturen er knastør
  Gråsten Frivillige Brandværn stillede med 15 mand. De arbejdede en times tid, før ilden var slukket. 
  John Pedersen advarer om, at naturen er meget tør for tiden. Det visne græs langs veje og grøfter er meget tør. 
  - Så man skal tænke sig rigtig godt om, inden man brænder af, siger han. 
  Branden i Adsbøl  skyldes netop, at en beboer havde antændt noget affald. Og i den friske vind bredte ilden sig hurtigt til det tørre græs og siv.
  